***Zebegény Község Önkormányzata***

***2627 Zebegény, Petőfi tér 6.***

**Napirendet tárgyaló ülés dátuma:** 2025. június 26.

**Előterjesztést készítette:** Kovács Dóra

**Előterjesztő:** Kovács Dóra

**A határozat elfogadásához szükséges többség típusa:** egyszerű

***ELŐTERJESZTÉS***

*Zebegény Község Képviselő-testületének 2025.06.26. napján tartandó ülésére*

**A zebegényi vasútállomás akadálymentesítése és a gyalogosközlekedés biztonságosabbá tétele**

Tisztelt Képviselő-testület!

Lakossági észrevétel érkezett a zebegényi vasútállomás megközelíthetőségével kapcsolatban, mellyel kisgyermekes szülőként magam is teljes mértékben egyetértek.

Jelenleg a vasútállomás mindkét oldalán komoly nehézséget okoz a babakocsival, kerékpárral, illetve kerekesszékkel való közlekedés. A Budapest felé induló vonatok oldalán található ugyan egy rámpaszerű megoldás, azonban annak kialakítása nem megfelelő: a lépcső melletti rámpa használhatósága jelentősen javítható lenne egy kisebb kiegészítéssel, javítással az alján.

Az érkező oldalon (a biciklitároló felőli részen) jelenleg nincs semmilyen akadálymentesített megoldás, így itt javasolt egy új rámpa kialakítása, amely a biciklitárolóhoz biztosítana kényelmes és biztonságos lejutást a gyalogosok, biciklisek számára is.

Kérem, hogy az Önkormányzat kezdeményezze a szükséges egyeztetéseket a MÁV-val az akadálymentesítés megvalósítása érdekében. Amennyiben erre lehetőség van, javaslom a műszaki előkészítés saját hatáskörben történő megkezdését, Főépítész úrral történő egyeztetés mellett.

**További javaslat:**

A gyalogosközlekedés biztonságosabbá tétele érdekében javaslom, hogy a vasúti átjáró alatti járdaszakasz meghosszabbítását vizsgáljuk meg. A jelenlegi alsó virágágyás-támfal elbontásával lehetőség nyílna arra, hogy a járda ezen a szakaszon is folytatódjon, ezáltal biztonságosabbá téve az áthaladást a gyalogosok számára.

Bízom benne, hogy a testület támogatja a javaslatokat, melyek Zebegény lakóinak mindennapjait könnyítenék meg, és hozzájárulnának a település közlekedési infrastruktúrájának fejlődéséhez.

Tisztelettel: Kovács Dóra

Kérem a Tisztelt Képviselő-testületet, hogy az előterjesztést megvitatni és a határozati javaslatot elfogadni szíveskedjen.

Zebegény, 2025. június 18.

**Határozati javaslat**

Zebegény Község Önkormányzatának Képviselő-testülete – figyelembe véve a lakossági észrevételeket, valamint a közlekedésbiztonsági és akadálymentesítési szempontokat –  
a következő határozatot hozza:

1. **A Képviselő-testület felkéri a Polgármestert**, hogy kezdeményezze a MÁV Zrt.-vel a zebegényi vasútállomás akadálymentes megközelítésének javítására irányuló egyeztetéseket:
   * a Budapest felé induló peronhoz vezető, jelenleg nem megfelelő rámpa kiegészítésére, módosítására valamint
   * az érkező oldal (biciklitároló felőli rész) új, akadálymentesített rámpájának kialakítására.
2. **A Képviselő-testület felkéri a Polgármestert és a Főépítészt**, hogy a szükséges műszaki előkészítést saját hatáskörben indítsák meg, a megvalósíthatósági lehetőségek feltérképezése érdekében.
3. **A Képviselő-testület elrendeli**, hogy az egyeztetések és az előkészítés eredményéről készüljön tájékoztató a testület számára 2025 július 31-ig.

**Határidő**: 2025 július 31.

**Felelős**: polgármester, főépítész

Zebegény, 2025. június 17.

Kovács Dóra

képviselő